લહેરાતા ડેમની પસીતે ટોપલીમાં વેચાતા વનફળ એવા બોરડીના ખટ મધુરા મીઠા બોર અને શેકેલા હળદરી ચણા ખાવાની લહેજત આવી ગઈ. રાયણના પ્રાચિન વૃક્ષની પાસમાં ચા ની લારી અને ગલ્લો છે ત્યાં ભેગા થતા અપરિચિત શ્રધાળુઓ અને સ્થાનિકો વચ્ચે થતી અલક-મલકની રસપ્રદ વાતો ચાની ચૂસકી સંગ સાંભળવાનો લ્હાવો ગજબનો હતો. બિન્દાસ રીતે કોઈ પણ શેહશરમ વગર ફરતા વાંદરાઓના સમૂહનું પ્રમાણ ઠીક ઠીક છે માટે થોડી સાવધાની રાખવી જરૂરી હતી. ડેમના પુલ ઉપરથી પસાર થતાં રોડથી યુ ટર્ન લઈને આ જગ્યાએ આવવા માટે નવિન રસ્તો બની રહ્યો હોય એમ લાગતુ હતુ જો કે અકસ્માતની સંભાવના વાળો આ રોડ છે જો ખબર ના રાખવામાં આવે તો ફંગોળાવાની પુરી તૈયારી રાખવી.ઐતિહાસિક સાક્ષી સમુ રાયણનુ ઘટાદાર વૃક્ષ અને બિલીનુ ઝાડ આ જગ્યાને શોભામાં અભિવૃધ્ધિ કરી રહ્યા છે.